Southern Harvester var i pelagisk hvalfangst i Sørishavet i 17 sammenhengende sesonger, fra 1946/47 til 1962/63. Fangsten ble gjennomført med mellom 9 og 14 hvalbåter. Bortsett fra den første sesongen førte skipet norsk kaptein (fangstbestyrer), mens offiserer og skipsmannskap hovedsakelig var britiske. De fleste flensere og prosessoperatører var imidlertid nordmenn. Kokeriet hadde sin beste fangstsesong i 1955/56 med en total produksjon på 173 912 fat hvalolje.